
Dedikasjon

Til mamma, for alt, på godt og vondt.

Uten deg hadde ikke jeg vært meg.


Forord

Å skrive en historisk roman tar tid.

Å skrive en historisk romanserie tar et helt liv.

Dette ser ut til å ha blitt mitt livs prosjekt, selv om jeg føler at jeg har andre, viktige bøker å skrive. Men historien om Hallstein Torleifssson er kommet så godt i gang, at jeg kan ikke la være å fortsette.

Fortellingen endrer seg mens historien skrider frem på skjermen, og sideantallet bare øker. Derfor tar det lang tid å skrive en slik bok, og å gjøre den ferdig.

Nå som Kongsætt endelig er ferdig, kan jeg begynne på siste del av denne fortellingen om Torleif Haraldsson, Hallsteins far. Det tok meg syv år å skrive ferdig Kongsmakt, det har tatt meg syv år å skrive ferdig Kongsætt, jeg håper for guds skyld at det ikke vil ta syv år å skrive Kongsblod.

God lesning.


Sudrøyene

En grovt forenklet framstilling av Sudrøyene, Man og Orknøyene med omkringliggende land og øyer.

Sudrland og Katanes var i den tiden under sterk norsk innflytelse og var en periode en del av det norske kongeriket. Det samme gjelder området rundt Argyll. (Se prikket område).

Kart over Isle of Man datert 1648.




1266

Måken som hvilte på ett ben på det nordøstre hjørnet av kastellets krenelerte borgvern, snudde hodet brått mot syd. Spent voktet den vaktens trøtte skritt rundt borgmuren. Snart var mannen fremme ved hjørnet den satt i. Måken gjorde seg klar til å kaste seg ut i fri flukt. Den gråblå himmelen blusset opp idet demringen rant i øst. Solen stakk en glødende kant over havskiven, strevde med å begynne sin lange klatring mot middagshøyden. Vakten stanset og vendte seg mot soloppgangen. Han betraktet det glødende himmelhvelvet og løftet en hånd til pannen mot morgengryet.

Et kaldt og margfrossent skrik steg opp gjennom kalksteinsveggene. Mann og måke skvatt i redsel over ulyden. Skriket kom for andre gang. Da ville ikke fuglen sitte lenger. Med et byks kastet den seg utfor. Slapp en klase og malte en hvit flekk på de grå steinene lenger nede på muren. På den kjølige høstvinden seilte den solen i møte. Heller brenne opp straks enn fortapes i evig helvete.

Vakten senket skuldrene og gjenopptok sin evige vandring rundt taket. Det var intet å frykte. Han visste hvor skrikene kom fra. Harald Gudrødsson hadde mareritt igjen. Hver natt drømte han om torturen som rakkeren hadde utsatt ham for, den gangen for så lenge siden, da han satt fengslet i Biorgvin.

Snart sto solen over havskiven. Da var vakten hans over, og ingen fare truet.

Torleif

Solen sto på toppen av himmelbuen og stekte det grå kalksteinsbygget som tårnet seg opp over Russinbukten. Havet lå solblankt og blått. Bare måkenes skrik bar frem til Torleif, som sto på borgvernet og speidet østover mot Langnes. Han hadde kledd seg i en mørk blå kjortel i dag. Den rakk ham til under kneet, slik skikken var den gang da hans far hadde tatt makten på Mann, det som var kongesetet for hele Suderøyene. En mild bris blåste fra nord, et sjeldent vinddrag på Mann, der vinden oftest sto sørfra. Han hadde hverken kappe eller kveiv, og han nøt at vinden rusket ham i håret. Da han var barn, var det skikk at mennene hadde langt hår og skjegg, men dette hadde endret seg. Nå var det skikk å ha håret skåret kort og haken glattbarbert.

Han hadde lave skinnsko som var gode å gå på steingulv med. De var i mykt lær, naturfarget og med en blå kant i sømmene. Beltet som snørte kjortelen til livet, var i samme farge som skoene, og vesken og pungen som hang fra beltet, hadde den samme blå randen i sømmene. Han manglet bare kappen og hodeplagget, hans egen lille protest mot det som var høvisk.

Vakten som gikk runden sin på taket, holdt seg på respektfull avstand. Det var fire uker siden Torleif hadde stått brudgom og folket hadde hyllet ham som sin konge.

Den vakre Magnhild var blitt hans dronning og han måtte smile ved tanken på den store dagen. Han husket prosesjonen opp til kirken. Folket som hyllet dem på kirketrappen. Den overdådig flotte festmaten, musikken og dansen. Og ikke minst, måneskinnsturen Magnhild og han hadde tatt ned til bryggen. Han grøsset ennå ved tanken på hvor redde de hadde blitt da festfolket kom for å føre dem til sengs. Natten hadde vært stupmørk, og synet av alle de dansende faklene på vei ned mot dem hadde satt skrekken i dem. Men det var tross alt gode minner. Fire uker med fryd og gammen, før hverdagen slo inn for fullt.

Et måkeskrik fikk ham ut av minnene. En skipsmast strakte seg opp mot himmelen over Langnes. Det kom folk til Holmen. Hvilket ærend kommer de i? Frykten for ufredsfolk satt lett under bringen hans i disse tider.

Mens skipet langsomt søkte seg sørover, mot enden av Langnes, for så å runde og seile inn i Russinbukten, gikk Torleif borgvernet rundt en gang til og så utover alt som han rådde over. I dag så han både nordre og søndre Vardefjell, med Snefjell kneisende midt imellom dem. Omlandet i vest var fruktbart og gårdene store og rike. I sør lå skifersteinsbruddene der hav og land møttes. Den grunne innsjøen som lå helt inn på Holmen og myra rundt den, vernet kastellet mot angrep vestfra. Samtidig var den en kilde til ferskt vann og bosted for vilt og veidefugl. Et rikt spiskammer for herren på Mann. Selv de to utgamle rundhusene midt ute i myra så ut som om de hørte hjemme der. De var minnesmerker fra en fjern fortid, som nå sto til forfalls. Ingen brydde seg om å bo slik lenger. Rundhusene besto av tømmerstokker gravd ned i myra i sirkler, to alen mellom hver, lag på lag utenpå hverandre, tjue alen tvers over. Stolpene hadde båret et vidjetak som nå var morknet bort, ett bort av myra, og veggene likeså. Tømmerstokkene ville nok stå i mange år ennå, men til slutt ville myra ete dem også.

Torleif var blitt 38 år gammel og var endelig konge over Suderøyene – det samme riket som hans far Harald hadde holdt, og, lenge før ham igjen, Torleifs farfar, Gudrød. Nå forsto han endelig at den som venter, vinner sin lykke til slutt. Denne gangen var det nettopp tiden som hadde gitt ham makten. Og mens han hadde ventet, hadde han lært om livet som leilending. Fra grunnen av hadde han bygget opp en nedfallen leilendingsgård til den gav et godt utkomme. Han hadde drevet gården samtidig som han tjente sin jordherre med sine fire ukers pliktarbeid og kjempet i striden mot skottene under sin konges banner, og slik hadde han vunnet ære.

Gjennom hardt arbeid, nød og armod, og ved å vise sin dyktighet i striden, vant han folket og makten. Han var konge på rett vis. Ikke slik som far hans, som hadde tatt kongemakten gjennom å drepe.

Årenes skarpe tann hadde slepet ansikt og sinn, og gjort mannen i ham mer markert. Han hadde fått flere rynker, og draget om munnen smilte ikke like mye som før. Linjene i øyekroken var dypere, og håret grånet uten at han kunne gjøre noe med det, men han følte seg fortsatt sterk i både kropp og lemmer. Og han hadde ennå ungdommens lekne tanker. Alt det harde arbeidet viste seg i de brede skuldrene og de bulende overarmene. Nevene som klemte om sverdknappen, var grove og kantede.

Torleif kikket ned i borggården, fire stokkverk under seg. Gårdsrommet så trangt ut her oppe fra, fordi ladeburet ved østveggen sto på stolper og skjulte halvparten av det.

En av ternene kom akkurat ut fra ladeburet. Hun hadde vært inne og samlet sammen mat i en kurv til åbit. Han fikk sende henne ned etter mer, siden det så ut til at det kom gjester til Holmen.

Ridderhallen lå i sin fulle lengde mot syd, syv alen bred. Taket skrådde bratt ned fra borgvernet mot gården. Den vestvendte delen av kastellet var fire alen bred. Der hadde han sitt leie i det tredje stokkverk. Under herrens leiekammer lå det som hadde vært kapellet, men som nå var tatt i bruk som leiekammer for Ragnhild og Harald, mor og far hans.

Et utvendig tårn på nordveggen sørget for en sikker port inn i kastellet, og tjente samtidig som leiekammer for garnisonen som voktet dem. Folk som kom på besøk, måtte klatre en lang trapp opp til porten. En passasje fra vakttårnet førte gjennom muren i andre stokkverk, og en trapp i muren på innsiden ledet folk ned i borggården. Det var Harald Olavssønn som hadde lagt planen for kastellet, men når Torleif styrte byggingen mens far hans var i Norge, hadde han gjort endringer i byggmestrenes tegninger. Det var ikke store forandringene, men han syntes de var av betydning. Han hadde ført borgvernet et stokkverk høyere enn bygningene innenfor, og han hadde bygget vakttårnet et stokkverk høyere enn planlagt, og sørget for to ekstra vindeltrapper i nordveggen som gjorde det mulig å løpe kastellet rundt innvendig. Byggmestrene hadde tegnet inn bare én vindeltrapp fra ridderhallen i tredje stokkverk til folkehallen nedenunder. Med de to andre trappene i nordveggen, kunne vaktene som bestykket gårdsrommet, komme seg opp til borgvernet, og herren selv kunne likeens komme seg fra tredje stokkverk og opp dit. Det var ingen inngang fra kammeret bak folkehallen i andre stokkverk, for det rommet tjente som kapell. Nå var far hans begynt å gnåle på at han skulle få åpnet rommet slik at de hadde tilgang til trappen også derfra, men det var andre byggeplaner som var viktigere, mente Torleif. Det gamle ladeburet som sto utenfor, var revet, og steinen ble benyttet til å bygge et nytt porttårn, der palisaden var revet ved landveien til Holmen. Senere ville han skifte ut palisaden med stein, også.

Torleif vendte seg ut mot Russinbukten igjen. Nå så han langskipet gli frem rundt Langnes og stevne frem mot ham, over det blanke havet. Han så folkene sitte ved årene, og han så årenes bevegelser stemme i til styresmannens sang. Han syntes det kunne minne om herr Ivars langskip, Havsulen, men han kunne ikke være sikker når hun ikke bar seil eller viste skjoldene sine i skjoldremmen. Torleif ble helt oppslukt av skipets stille ferd over bukten. Speilingen hennes slo følge som om de var to skip som seilte, side ved side. Det var så ulikt herr Ivar å komme på denne måten. Han likte alltid å vise seg fra sin beste side, og da sto skjoldremmen prydet med røde og hvite skjold, men ikke i dag.

Nå var han sikker på at det var fosterfaren hans som nærmet seg elveinnløpet og havnen til Holmen. Han mente han så den brede ryggen til farbroren ved masten. Så oppslukt av skipet var han, at han ikke merket at far hans hadde kommet opp til ham på taket.

– Står du og skuer ut over ditt rike? sa Harald hardt.

Det gikk et støkk igjennom Torleif. Overrasket og skremt snudde han seg for å møte farens tomme hvite øyne. Gamlingen støttet seg tungt til trappehuset.

– Har du karret deg hit opp på egen hånd? hørte Torleif seg selv si, og angret seg straks for ordene.

– Tror du ikke far din evner å lære seg hvordan huset ditt er bygget, bare fordi han ikke har øyne til å se det med? Svaret kom kvast. Harald famlet seg frem med stokken. Det var godt og vel to skritt frem til kanten, og borgvernet hadde ingen mur på innsiden som kunne forhindre ham fra å falle ned i borggården. Kanskje jeg skal hjelpe ham frem? Tanken var like uhørlig som den var løsningen på alle hans kvaler.

– Du får ikke glemme at jeg er fremsynt, kom det fra Harald.

Torleif kvapp til. Har far sett tankene mine?

– Rekk meg hånden din og hjelp meg frem! befalte han.

Torleif gjorde som faren bad ham.

– Hva er det du skuer etter, dag ut og dag inn? fortsatte faren. Stemmen hans var hard og raspende. Den var blitt slik etter seks år i fangehullet i Biorgvin. Rakkeren hadde strukket og skåret faren til det bare var en vanskapning igjen av mannen, og det hadde fratatt ham den siste rest av godhet han måtte ha hatt. Nå var det bare faenskap igjen. Faenskap og ondskap. En kuldegysning red ned gjennom ryggen til Torleif da han uvillig grep farens utstrakte hånd og hjalp ham frem til borgvernet.

– Herr Ivar kommer, svarte han kort, som for å unnskylde seg. Harald kom ikke med noe svar, slik som han hadde forventet, og han gløttet raskt bort på faren. Den gamle kroken måtte strekke seg for å nå over borgvernet. Han la begge hendene på steinen og snuste ut i luften. Stokken la han på tvers foran seg, og hånden som holdt den, klamret seg til treet som ville han kryste vannet ut av det.

– Jeg kjente det på kroppen, mumlet den gamle i skjegget og senket hodet. Er det sorg som rammer ham slik? Harald fylte 56 år denne høsten, men rakkeren hadde fått ham til å se mye eldre ut.

– Er du ikke glad for å se ham? spurte Torleif forsiktig, men fikk ikke svar.

– Skal vi gå ned og møte ham ved bryggen?

– Det verker i kroppen, gutt. Harald sank sammen og fikk tilbake den skikkelsen han vanligvis bar. Han var høyere før, tenkte Torleif. Ryggen hadde vært bred og svulmende. Nå var han krokrygget og fremlut i skuldrene. Det hendte allikevel at faren viste muskler, men ikke nå.

– Noen ganger tror jeg det er over for meg, kom det lavmælt.

Torleif grep seg i å kjenne et sting av medynk. Han la en varsom hånd bak farens overarm. Ville lede ham til trappen.

– Men så kjenner jeg Puken ryste meg, kom det hardere.

– Jeg kan ikke tillate dette, Torleif. Jeg vet det er du som er konge. Han tidde brått, men fortsatte etter en kort nøling.

– Men det er mitt rike du holder, hveste han. – Og det er min arvelott du har tatt. Rett nok skulle du arve meg, men ikke i min levetid.

Torleif kjente harmen rive seg i stykker, men han sa ingen ting. Han holdt det inne i seg.

– Du svarer ikke, kom det. – Men så ante det meg også at du ikke tør å svare. Det var spott i stemmen til Harald nå.

– Du får stå her om du vil, svarte Torleif krast, og ville legge til: om du ikke går deg utfor og faller ned i borggården, men han tvilte på at et slikt fall ville drepe faren. Når ikke engang rakkeren i Biorgvin hadde lykkes i å knekke ham, hvordan skulle da et fall på bare tjue alen kunne klare det? Han var også redd farens klarsyn skulle avsløre tankene hans.

– Du skal vare deg for ham, Torleif, kom det mildere. Så lot faren hans seg villig snu.– Leder du meg ned trappene?

Han spør av frykt for at det er kanten han er på vei mot. Torleif nikket uten å tenke på at faren ikke kunne se det. Torleif førte gamlingen ned vindeltrappen, smal og bratt. Førte ham gjennom vaktrommet, ville dra ham med seg ned for å ta imot herr Ivars skip. Harald protesterte lett.

– Du får følge meg inn i hallen, heller, ba han med sår stemme.

– Det sømmer seg bedre for meg å ta imot bror min slik, enn om jeg skulle løpe ned til bryggene og stå der som en tosk når han stevner inn.

Torleif var bare glad til at han kunne følge krøplingen ned til gårdsrommet. Han ble overrasket over hvor mye sterkere far hans var blitt siden de hadde flyttet inn i borgen. Han som hadde hatt vondt for å komme seg til hemmelighuset, tok seg nå turer på egen hånd, opp og ned trappene og gjennom store rom i borgen.

Nede i gården ble de møtt av Lodin, med Thord halsende etter. Guttene flokket seg omkring føttene deres.

– Far, skrek Lodin i glede. Seks år gammel og mestret to språk allerede. Det var Fenella som insisterte på å lære guttene morsmålet sitt. Hun sto på trappen med Kolbjørn på armen og stirret på dem med bister mine.

– Jeg klarer meg selv herfra, sa Harald brått. – Fenella tar seg av meg nå.

Hvordan visste faren at hun sto her? Kunne han lukte henne? Men så forsto han at faren bare hadde gjettet på at mor til ungene ikke var langt unna når de for på rek. Torleif skysset guttene av gårde.

– Se til at bestefar kommer seg opp trappen, befalte han dem, og lot som om han ikke så de forferdede blikkene de sendte ham. Han bare konstaterte at de gjorde som han sa, kastet et siste blikk opp til mor deres oppe på trammen, og løp opp gjennom muren igjen. Måtte ut. Bort fra veggene som stengte ham inne. Bort fra Harald og Fenella.

Vakten på toppen av trappen rettet seg og hilste ham høvisk.

– God morgen, herre.

Torleif hilste tilbake med et nikk og småløp ned stien som lå hardtrampet og jordbrun ned mot bryggen ved elvemunningen og vitnet om hyppig bruk. Vannveien var fortsatt den mest brukte, også for folket her på Mann.

Han kastet et kort blikk bort på det gamle langhuset som lå klemt inntil palisaden ved porten. Nå var det trellefolk og løsarbeidere som bodde i huset der konger hadde bodd før. Med lange steg skred han ned mot kaien ved elveutløpet og vakttårnet som beskyttet den. Det var fjære sjø, og sandbankene i Sølvstrømma lå grå og mudderbrune der elven møtte havet. Hans eget skip, Ognarbranden, lå bundet til bryggen, men det var plass til et til skip bakenfor det.

Havsulen gled sakte inn mot elvemunningen, mens årene dyppet taktfast ned i vannet til styresmannen Tormod Gunnarssønns sang. Da sangen stanset, løftet mennene årene opp av vannet og lot langskipet gli lydløst inn mot bryggen. Herr Ivar sto i stavnen og kastet reipet inn til Torleif. Han fanget det i luften og dro raskt inn slakken, gjorde det fast i den fremre pålen. Bak i skipet gjorde styresmannen akterenden fast i en fortøyningspåle ute i elva. To 20-sesser ble for langt for bryggen, og halvparten av Havsulen stakk ut i elvemunningen.

Herr Ivar svingte beina over fribordet og steg inn på bryggen. Torleif la overrasket merke til hvor tungt det var for farbroren å komme seg over på bryggen, han som vanligvis satte skipet opp på stranden og la ut gangplanke.

Hadde han lagt til ute ved Ragnvaldsvågen, ville han nok gjort på det viset. Torleif slo seg til tåls med det, gikk frem til fosterfaren sin, og hilste.

– Herr Ivar, så godt å se dem, sa han og la ansiktet til i et varmt smil. Ridderen slo armene ut og omfavnet ham til svar. Han klemte til og løftet Torleif så luften hveste ut mellom tennene på ham. Ivar var over 50 år gammel, men selv om mang en strid hadde risset sine arr inn i kroppen hans, var han ennå sterk som en okse. Herr Ivar satte Torleif ned igjen og ga sin frue en hjelpende hånd opp på kaien.

– Herre Konge, neiet fru Gunnhild høvisk. Torleif kjente rødmen stige i kinnene.

– Slik trenger De ikke å tiltale meg, fru Gunnhild, sa han kort.

Herr Ivar protesterte mildt. – Hvorfor skulle hun ikke tiltale Dem høvisk? bemerket han, og brummet fornøyd, med et mildt latterdrag om munnviken.

– Ventes det småfolk til Holmen? spurte Gunnhild blidt. Torleif lo tilbake, men kjente selv at latteren satt langt inne.

– De vet at det er det for tidlig å si noe om, svarte han.

– Å, si ikke det, kom det fra ridderen, – det er da over en måned siden giftermålet. Hun må da vel vite om hun har vært uren, eller om det har tatt slutt? Herr Ivar gransket ham innstendig, og Torleif ble enda varmere i kinnene.

– Kom, sa han litt for kort. – Far venter dem i ridderhallen. Det var halvveis en løgn. Følelsen av at Harald var lite glad for at broren kom på gjesting, var overveldende. Han sitter nok i hallen med et horn øl for hånden. Kanskje har han tømt det flere ganger allerede.

– Er det noe galt? Herr Ivar så overrasket ut. Han svingte av seg den sjøsalte kappen og kastet den tilbake inn på skipet, der en av mannskapet tok seg av den. Så hjalp han sin hustru med hennes.

Som alltid bar han rødt under kappen, konstaterte Torleif. Selv reiseklærne hans hadde bånd og knapper i den fargen, og beltet med skinnveske og pung. Torleif trakk uvilkårlig munnviken opp i et skjevt smil.

– Galt? spurte Torleif tilbake. – Hvorfor skulle noe være galt? Frenden ristet vagt på hodet, trakk skuldrene oppunder den kraftige, korte nakken, og satte så hodet tilbake ned på stokken som bar det. Arrene i ansiktet hans kom ikke fra sverd eller øks; Torleif ante at det var en annen type strid som gav herr Ivar sine merker. Rynkene åt seg inn rundt munn og nese som dype kløfter i karrig landskap, og øynene, som før hadde vært blide og godlynte, var nå som satt i stein.

– Er ikke alt godt mellom Dem og Magnhild? spurte ridderen videre. Torleif ristet på hodet og lyste opp i et beskjemmet smil.

– Ivar da, brummet han og glemte seg igjen. Han som hadde sverget å holde sin fosterfars ære i hevd. – Herr Ivar, rettet han seg, – selvfølgelig er alt godt mellom Magnhild og meg.

– Men noe er galt fatt, fortsatte frenden, og tvang det ut av ham.

– Jeg vet ikke om det er så godt at jeg fortsetter å ha Fenella hos meg, brast diket i ham. Herr Ivar nikket med alvorlig mine.

– Det blir alltid bråk med to kvinner under samme tak, brummet han. De begynte å gå oppover mot kastellet.

– Om jeg får komme med min mening? kom det ydmykt, men fast fra Gunnhild. Hun ventet litt for å se om de protesterte, men Torleif nikket lyttende, og hun fortsatte.

– Det var ikke til et slikt liv vi fostret Magnhild.

Torleif ble forferdet over ordene hennes, fullstendig tatt på sengen. Han hadde ventet at hun ville si noe om sømmelighet og kristenrett, men dette var hennes egne tanker som kom til syne.

– Jeg kan ikke forstå at De tillater dem selv denne dyden, bemerket herr Ivar.

– Dyd? spurte Torleif.

– At de slik på død og liv skal ta vare på henne, svarte ridderen.

De var kommet til trappene opp til porttårnet. Herr Ivar ledet fru Gunnhild med et fast grep i armen, og hun sa ikke noe mer. Hun holdt høvisk munnen sin lukket når herrene talte, nå som hun hadde fått sagt sitt.

– Hun har gitt meg tre sønner, svarte Torleif til Fenellas forsvar, men han kjente at det ikke var der sannheten lå.

– Tre sønner som De ennå ikke har ættledet, kvitterte frenden. Det begynte å brenne i kinnene til Torleif. Det var sant at han ikke fikk seg til å ta det steget, men allikevel ville han ikke vise henne bort. Han mente han kunne finne en annen vei. En som løste alle problemer.

– Den finnes ikke, kom det sannelig fra frenden. Torleif kvapp til.

– Hva da? spurte han.

– Den løsningen som De går rundt og håper på, den finnes ikke. De må sende dem bort. Stemmen hans var hard som jern. – Eller ættlede dem, la han til mildere, da tausheten mellom dem dro ut i langdrag. Frendens kommentar stakk i Torleif, bandt alle ordene fast i hjertet hans og satte onde tanker fri.

At han kan si slikt. Hva vet vel han om dette?

– Vi får se, svarte han kort og løp de siste trinnene opp til det hellelagte gulvet på toppen av trappen. Ridderen klarte ikke å holde følge med ham.

Gamlingen sliter nok med det gjenstridige kneet sitt igjen. Han ventet på dem ved brønnen inne i borggården. Her bød han ridderen på vann. Herr Ivar tok imot pøsen gladelig, og drakk dypt.

– Det gjør godt med vann i vommen om en ikke vil drikke for mye av herrens øl, smattet han. – Det er godt vann her på Holmen, la han til etter å ha smattet nok en gang. Torleif nikket, litt lettet over at uenigheten nå lå bak dem.

– Det siver inn fra myrene, sa han fast. – Myrvann holder seg lenge, og det er nok av det rundt Holmen, la han til. Frenden nikket anerkjennende.

– Jeg husker vi fylte tønnene med vann fra myra her da vi seilte til Biorgvin for så mange år siden, brummet han. – Det holdt seg faktisk friskt til tønnene var tomme. Torleif drakk opp skvetten i pøsen og viste med armen at frenden skulle gå føre ham opp trappen til huset.

Vel innenfor tok de vindeltrappen som førte dem opp i ridderhallen i tredje stokkverk. Det var tent opp i ildstedet, og varmen forplantet seg utover i rommet og i steinen. Harald satt ved langbordet i enden av hallen. Han hadde et drikkehorn av glass i hånden. Det var tydelig at han satt og ventet på dem. Akkurat som jeg tenkte. Torleif hadde kjent det på kroppen. Harald løftet lett på hornet, som til en skål, og hilste dem.

– Hva bærer den kroppen til kongsgården? brummet han. Det var et snev av sinne i stemmen hans. – Fru Gunnhild, hilste han til fruen uten å ta pause mellom setningene, stemmen var fortsatt uvennlig.

– Ikke annet enn at jeg ville se til ætten min, svarte herr Ivar kort. Han er ikke i humør han heller. Er det måten han blir møtt på, som irer ham slik? Torleif førte fru Gunnhild til døren i enden av rommet, til fruerstuen.

– Har de nytt å komme med, eller er det for å misunne meg setet at De er her, fortsatte Harald ufortrødent bak ham. Torleif åpnet døren, og fruen gikk inn med et kort nikk og et smil til ham, men det lå et spor av medynk i blikket hun sendte ham. I stua innenfor satt mor hans, Ragnhild, hans hustru fru Magnhild og Fenella, hans frillekone, og knyttet brikkevev. Torleif lukket døren stilt bak fru Gunnhild og vendte seg mot ridderhallen igjen. Herr Ivar hadde stanset og satt hendene i siden. Det lyste en ild i øynene hans som Torleif ikke hadde sett før.

– Hva er dette for velkomst? freste han. – Jeg trodde bror min ville ta bedre imot meg enn dette, men jeg ser at jeg tok feil, nå som han ikke lenger er redd for å kalle meg bror! Ordene rammet Harald som en lanse, så det ut til. Faren ble likblek i ansiktet, og munnen hang ned i en forferdet geip. Så tok han seg sammen og reiste seg langsomt.

– Aldri har jeg fryktet å kalle deg bror, Ivar, snerret han. – Det er De selv som har vanæret ætten gjennom dine handlinger.

Han kunne parere Harald, for ordene hans rammet ridderen like hardt tilbake, men de hadde en annen virkning på den stridbare kjempen. Herr Ivar kastet seg frem over bordet i vilt sinne. Hendene hans låste seg rundt Haralds strupe, og den blinde mannen kjempet forgjeves for å gjøre seg fri. Da han kastet seg bakover, rev han ridderen med seg over bordet. Torleif løp frem, fikk tak i en hånd og vred den fri fra farens hals. Herr Ivar slapp taket og kom seg på beina igjen. Det store bordet sto som en mur mellom dem. Torleif stirret fra den ene til den andre i sinne.

– Dette er mitt hus, og her skal ingen føre strid, verken med våpen eller med ord, brølte han. Et halvkvalt gisp fra døren fikk Torleif til å snu seg. Det var Ragnhild som sto der med hendene foran ansiktet. Frykt farget kinnene hennes kritthvite. Han vinket henne vekk, og hun trakk seg nølende tilbake. Torleif vendte seg om igjen, tilbake til floken mellom de to mennene.

– Sitt ned begge to, sa han kort, men stemmen hans skalv mer enn han ville erkjenne. – Drikk og vær forlikte, så løser vi opp denne floken i fred. Det hvite, stirrende blikket han fikk fra Harald, minnet ham på at faren ikke kunne se ham. Herr Ivar sank sammen i skuldrene, bøyde seg og reiste den veltede benken så han kunne sitte. Harald satte seg etter ham, men holdt hodet vaktsomt rettet mot frenden, som om han fryktet et nytt angrep.

Ragnhilds terne kom smygende fra fruerstuen for å spørre om det var noe herrene trengte til av mat og drikke, og Torleif sendte henne ut etter øl. Luften i hallen var fortsatt bister, og ingen sa noe før ølet sto på bordet. Hvordan skulle han finne en løsning på denne floken?

Det hele stakk tilbake til det året Torleif ble født. Herr Ivars ferd til Outremer den gang hadde vært far deres sin stolthet. Gudrød hadde sendt det beste han hadde av stridsutstyr med sin yngste sønn, noe som kanskje ble farens bane. Harald mente fortsatt at farens liv kunne ha vært reddet, hadde bare Ivar holdt seg hjemme. Sammen hadde de to kunnet holde Pål Balkasson stangen, mente Harald. Men Gudrød var blitt overmannet i kastellet sitt på øya i innsjøen Challum Chille. Pål Balkasson og Olav, farens onkel, hadde blindet og skåret ham så han aldri mer kunne være konge, og Olav tok kongsnavnet for seg selv og sin grein av ætten.

Da Ivar endelig vendte hjem i 1236, var det hatet mot farens overmenn som drev brødrene fra hverandre. Torleif hadde sett opp til herr Ivar den gangen også. Han hadde hørt om store dåder i Outremer, om tempelriddere og hospitalerriddere. Herr Ivar hadde tjent under teutonerridderne, og kjempet på keiser Fredrik IIs side under det sjette korstog, da kristendommen gjenvant Jerusalem for de rettroende.

Da Haralds hat drev dem fra hverandre, reiste Ivar ut på nytt i 1240. Måten han vendte hjem på fire år senere, skar såret i Haralds stolthet enda dypere. Torleif hadde aldri fått vite hva som skjedde, for herr Ivar ville ikke fortelle ham noe, men Torleif ante at Harald til slutt hadde strakt en hånd ut til frenden ved å gi ham sin eldste sønn, Torleif, i fostring. Men nå blusset dette hatet opp igjen, og drev dem til vanvidd.

Torleif grep ølbollen ternen hadde båret inn, drakk dypt og gransket de to brødrene. Så sendte han kjengen til sin far, som grep den med begge hender og drakk dypt før han sendte den til herr Ivar, som nølende tok imot den uten å drikke. De skulle ikke strides over ølbollen. Det var ille nok med ordkløyveriet, syntes Torleif.

– Drikk, befalte han, og ridderen gjorde som han ba. – En skulle tro dere hadde vært igjennom nok av strid og splid til at dere skulle føre dere på en bedre måte foran ætt og frender, brummet han med stram mine. – Ikke nok med at dere gjør skam på navn og ætt, men å føre seg slik for deres hustrus øyne, far, og mens tjenestefolket lusker bakom dørene. Vil du at de skal føre ord frem for alt og alle om hvordan herrefolket på Holmen bærer seg ad når de tror seg alene? Det er mer enn mitt hjerte kan bære, sa han så alvorlig han kunne. – Nå får dere drikke til fred og fordragelighet, så får vi nøste opp i dette og legge ufreden bak oss en gang for alle. Han håpet at det ikke skulle mer til.

Herr Ivar stirret beskjemmet ned på hendene sine, som ennå klynget seg til ølbollen. Han drakk en slurk til av det sterke bjor – øl som skulle drikkes til Mikkelsmesse.

– Om De tror De kan stryke ut udåd gjort for en mannsalder siden, med slike milde ord, får De tro om igjen, svarte Harald med undertrykt hat i stemmen. Torleif slo neven i bordet så drikkehornet til Harald bikket og slo ut et skår ved kanten. Harald grep etter det og skar seg til blods på det tynne glasset. Han merket seg knapt ved det.

– Se om De kan gjøre om på dette òg, snerret han og stakk fingrene i munnen og smattet. – Det er like lett å sette dette glasset i hop som det er å gjøre om på det svik den mannen er skyld i.

– Hold munn, far, ropte Torleif, som ikke kunne styre seg lenger. – Om De fortsatt skal bo under mitt tak, må de vare ordene Deres, snerret han. – Her er det jeg som rår grunnen, og i dag er herr Ivar min gjest. Torleif trakk pusten dypt, og det ble en stille pause. Jeg burde ha tatt til slike ord tidligere, tenkte han. Da ingen andre tok til orde, fortsatte han slik som han stevnet.

– Om De skylder ham for gammel gjeld, får De gjøre opp en annen dag, og et annet sted. Torleif roet seg litt, og stemmen bar preg av det. – Forstår De dette, far? Ikke skal jeg megle mellom dem om de hater hverandre så sterkt.

– Sender De meg ut? spurte Harald overrasket. Torleif innså at det var nettopp det han var i ferd med å gjøre.

– Nei, svarte han trett. – Jeg sender Dem ikke ut, far, om bare De ter Dem. Han kjente møden falle over seg, med alle disse forgagne årenes vekt, og det lammet ham like voldsomt som ølet som svulmet i vommen hans. – Er ikke blodet tykkere enn at det De kaller udåd, far, gjort for så lenge siden, skal gi sår og skille ætten på denne måten? Er det så ikke annet enn brordrap som må til for å gjøre bot på dette? Han mente den gangen Pål Balkasson og Olav Svarte nedkjempet, blindet og gjeldet Haralds far.

Kanskje kan de forlikes, om jeg nå står imellom dem og holder dem fra å fly løs på hverandre? Han ante at det ikke var mye som skulle til. Tanken søkte seg tilbake i historien, og han så at brordrap ikke var nytt i ættens linje. Det forferdet ham, og han angret seg for at han hadde tatt ordet i sin munn.

– Slik dåd gjør bot for meget, svarte herr Ivar ettertenksomt. Han tok seg god tid med å fullføre setningen, og ingen hadde hastverk med å reise ord imot ham. – Men én udåd visker ikke én annen ut, fortsatte han og stirret på hendene sine, som han nå brettet ut som om han så etter skyld i dem. – Den legger bare ny brenne på ilden. De satt tause og tenkte over ordene hans. Til slutt var det Torleif som brøt stillheten.

– Og ilden fortærer, sa han. – Brenner opp alt og lar bare asken være igjen, så ingen kan se skilnad på det som var, og det som er. Han fant øynene til ridderen og holdt dem en kort stund.

– Slik vil ettertiden ikke se annet enn asken etter oss, og dømme dådene våre ut fra dette, endte den gamle ridderen soga. De satt tause og stirret skamfulle ned på ølbollen og det knuste drikkehornet.

Torleif ville riste trettheten av seg. Det blir for mye tungsinn rundt bordet. Slikt som ikke gjør noen nytte, som bare setter oss alle i forlegenhet. Vel var det store ord de hadde talt, men store ord bygger intet gudshus.

– Hva nytt kommer De med, herr Ivar? spurte han brått og med lystigere stemme. Frenden kremtet og søkte etter et passende svar, mens Harald, lettet, grep etter ølbollen.

– Meget har hendt som jeg tror De ikke vil sette stor pris på, kom det kraftfullt. Han synes visst det er godt vi fant noe annet å snakke om, herr Ivar også.

– Jeg har vært nord på Hjaltland og hjulpet Gunnhild med å finne en oppsynsmann til gården, begynte han. Og mens ridderen la ut om alt som hadde hent, ble skyggene lengre og mørket senket seg langsomt over dem alle. En høstlig kulde krøp inn gjennom murene og det kjentes som om den la et teppe av rimfrost over skuldrene deres.

Fru Ragnhild

Ragnhild syntes det var godt og varmt nok i fruerstuen nå. Det store ildstedet i ytterveggen ga fra seg et flakkende gult lys. Det var ikke nok til arbeidet de satt med, men med kjertene på veggen og vokslys mellom seg så de godt nok til å veve brikkebånd, Magnhild og henne selv. Hun tok seg i å stadig gløtte bort på sønnekona, hun som nå var dronning over Suderøyene. Magnhild var vakker, et rent skåret ansikt med blå øyne og roser i kinnene, like røde som leppene hennes. Det gyldenblonde håret hennes var bundet opp og skjult under konelinet, men Ragnhild visste hvor tykt og bølget det falt ned over den unge kvinnens rette rygg. Hun er virkelig vakker. Nå gjemte hun formene sine under en lyseblå kvinnekjortel, som allikevel ikke kunne forhindre å vise den smale midjen hennes når beltet var strammet til, eller formene av brystene hennes som hevet og senket seg i takt med pusten. Har hun lagt seg ut over bringen? Skal tro om hun er blitt fruktsommelig?

Ragnhild kastet et blikk bak i rommet, mot Torleifs og Magnhilds leiekammer. Hun ante ikke hva som foregikk i rommet bak steinveggen, og det tykke treverket i døren slapp ingen lyder igjennom. Fruerstuen var også et leiekammer for de to ternene, Ingrid og Sunniva. De hadde sengene sine bak linduksvegger som lagde en liten passasje bort til døren og herrens leiekammer.

Lyden av leik trengte inn gjennom trange vinduer som egentlig var skyteskår, fra borggården der småguttene tumlet omkring sammen med moren sin. At Torleif fikk lov til å holde sin frillekone og sønnene hennes i hus, var Ragnhild dypt uenig med sønnekona i, men det var dronningen som bestemte. Ragnhild hadde ikke noe hun skulle si i den saken, heller. De er nå gode allikevel, enda de er frillesønner.

Hun la brikkeveven i fanget og ble sittende og se på Magnhild, som snudde veven lekende og lett i hånden. Hun er sannelig kunnskapsrik, arbeidsom og vennlig, og av høy byrd. Nå gjenstår det bare å se hvordan hun vil være som mor. Men det fryktet hun ikke for, Ragnhild. Om hun mangler noe der, skal hun sannelig få all den hjelpen hun kan trenge.

– Hvor holder tankene Deres hus? kom det spørrende fra sønnekona hennes. Magnhild hadde stoppet opp med arbeidet og stirret tilbake på henne. Ragnhild ristet tankene av seg og smilte unnskyldende.

– Kjære Magnhild, ba hun. – Du behøver ikke tale så fornemt til meg når vi er ene. Hun brettet sammen veven og la den fra seg på vevbordet foran seg.

– Jeg ble sittende i tanker om hvor godt livet kan være, forklarte hun. – Vel kan det være tungt også, men når det til slutt får en lykkelig ende … Hun fikk ikke sagt mer. Døren gikk opp, og ternen hennes, Ingrid, stakk hodet inn.

– Det kommer skip, sa hun stille.

– Hvor er min husbond? spurte Ragnhild straks, fryktsom for hva som ventet. Ingrid løftet beroligende en hånd.

– Han er på vei opp i hallen sammen med Fenella og ungene, sa hun. – Jeg tror han var oppe på borgvernet sammen med kongen, Deres sønn, frue, men nå er han på vei opp i ridderhallen. Hun ble stående i døren i påvente av fruens befaling. Ragnhild kikket spørrende bort på sin sønnekone, dronningen av Mann. Magnhild stirret tilbake på henne, men sa ingenting.

Kanskje hun ikke forsto det ustilte spørsmålet.

– Vil De at jeg skal tre tilbake til mitt eget kammer? spurte Ragnhild endelig. Magnhild trakk den ene siden av ansiktet i et uforstående smil, så innså hun betydningen av det som ble sagt, og falt i alvor.

– Nei, nei, utbrøt hun hastig. – Bli her hos meg, De, sa hun bedende. Det hadde ikke vært gjester på Holmen siden bryllupet, rett etter midtsommer, og Magnhild så ut til å frykte oppgaven med å være vertsfrue. Ragnhild nikket med et trygt smil i ansiktet.

– Så blir jeg hos Dem, sa hun lett og bød ternen komme inn til seg. – Vet du hvem som kommer? spurte hun Ingrid, men ternen ristet på hodet.

– De førte ikke noe merke i seilet og viste ingen banner, svarte hun. Nå hørte de Fenella leie Harald inn i ridderhallen. Lodin og Thord løp om kapp der inne og laget ståk, og vesle Kolbein sutret på armen til mor sin.

– Hent inn et glass med øl til meg, hørtes Haralds hese stemme.

– I drikkehorn, la han til høyt, som om frillekona allerede var i den andre enden av hallen. – Så gjestene kan se at det er fint folk her på Holmen, la han til med bitterhet i stemmen. Ragnhild freste innvendig, men holdt ansiktet i slakke folder. Gud hvor jeg avskyr denne hangen han eier til å vise seg som storfolk. Det er nesten blitt verre nå som vi er herrefolk her på Mann, enn da vi satt som småkårsfolk med et lite leilendingsbruk og Harald ikke var annet enn en blind og forkrøplet fattigmann. Da hadde han klaget over en nød som var sann. Nå klaget han over at han ikke fikk vist ofte nok at de var av storfolks ætt. Et lite sukk unnslapp leppene hennes allikevel, og hun knep dem sammen i forargelse. Hun ville ikke vise for sønnekona at hun eide slike tanker.

– Vi får håpe at det er frendefolk som kommer, ytret Magnhild, og Ragnhild hørte bekymringen i stemmen hennes.

– Hva tenker De på? spurte hun undrende. Magnhild vred seg og stirret inn i flammene.

– Jeg tenker på at skottene kan komme tilbake, sa hun stille. Ragnhild forfulgte den tanken.

– Fordi skottene har hørt at Magnus Olavssønn, som sverget troskap til skottekongen, har dødd sottedøden, og nå undres de hvem som sitter i setet hans, messet hun frem. Magnhild nikket.

– Noe slikt er det som bekymrer meg mest, ja, svarte hun.

Ragnhild ville berolige henne. – Det er ikke noe å bekymre seg for, sa hun avmålt.

– Manksmennene liker mindre å tjene under skottene enn under oss, og det var først og fremst min husbond de hadde imot, ikke Deres, la hun til. – Jeg tror manksmennene vil sørge for at skottene ikke får vite at det har vært et tronskifte her på Mann, så langt det er mulig. Ikke før makten er grodd fast i setet og et annet svar kan bys skottene enn å sverge seg ed under banneret deres. Når bare Torleif får grodd seg inn i setet her, og har manksmennene i ryggen, tror jeg ikke skottene skulle kunne vinne frem, verken med ord eller våpen, sa hun videre. – Skottene er ikke like modige som oss. De ville ikke våge å løfte våpen mot en sterk fylking.

– Tror De dette? spurte Magnhild usikkert. Det så ikke ut til at ordene hennes gjorde den unge kvinnen noe tryggere.

– Helt sikkert, sa hun bestemt. – Helt sikkert.

Døren gikk opp igjen, og Lodin kom løpende inn med den yngre Thord i hælene. Det var som om de kaptes om å være først inne. Bak dem lukket Fenella døren stille. Med blikket i gulvet tok hun et skritt inn i rommet.

– Kan jeg få være her hos dere, mine fruer? ba hun stille. – Jeg tror ikke jeg rekker ned før herrene kommer, la hun til. Ragnhild overlot til fruen i huset å gi svar. Dette er ikke min avgjørelse, men jeg vet hva Magnhild bør svare, tenkte hun.

– Bare kom inn, du, svarte Magnhild, – men få guttene til å være stille så de ikke forstyrer herrene i hallen. Ragnhild gremmet seg over svaret hennes.

– Vet du hvem det er som kommer? Spurte Ragnhild.

Fenella ristet på hodet og satte seg med ryggen mot den varme steinen ved ildstedet og ropte guttene til seg. Lydige tuslet de frem til mor sin og satte seg ved siden av henne. Lodin var alt seks år gammel, og en lærevillig og oppvakt gutt. Nesten vakker, hadde det ikke vært for det sorte håret hans. Det har han etter mor sin. Ragnhild sukket oppgitt. At Torleif skulle gi løfte til at frillekona hans skulle få lov til å bo på Holmen. Hvor mange ganger har jeg ikke sagt det til ham, og gjentatt det senere, at han er blitt altfor lik far sin? Også på denne måten.

Nå hørte de stemmer i hallen, og Ragnhild gjenkjente herr Ivars mandige røst og vennlige latter. Hun håpet at ridderen ikke hadde tatt med seg sin hustru. De to hadde gått brudløp for kort tid siden, enda de hadde vært sammen i mange år allerede, og nå skulle hun flytte fra hjemgården sin på Jarlshof. Jeg håper at hun holder seg borte. Ragnhild hadde aldri klart å legge fra seg det at denne kvinnen var Haralds frille for mange år siden, den gang han hadde synet og manndommen sin i behold. Nå gikk døren opp, og Torleif sendte fru Gunnhild inn til dem.

Nå vel. Så er vi samlet her i dette lille rommet. Fire kvinner som ikke kan tåle hverandre. Hun rettet tanken sin en smule. Magnhild og jeg kan saktens tåle hverandre, selv om Torleifs hustru er egenrådig nok når hun vil det.

– Fru Gunnhild, hilste hun overstrømmende. – Så godt å se dem.

– Mine fruer, svarte Gunnhild. – Jeg er glad for å trå jord under benene igjen. Jeg har aldri vært sterk for sjøen, la hun til.

– Finn frem noe å sitte på til fruen, ba Magnhild, og Ingrid hastet inn i sengekammeret og kom ut igjen med en kledebonskiste som hun bar frem foran ilden. Gunnhild ga henne et trett smil og satte seg tungt.

– Hvordan har De det? spurte Magnhild.

Ragnhild fulgte nøye med i det Magnhild foretok seg. Det var viktig at hun holdt seg til verdigheten sin, selv nå, da hun snakket med sin fostermor. Gunnhild hadde aldri pranget seg med vakre klær, og det gjorde hun heller ikke nå. Kjortelen hennes var jordfarget, underkjolen og konelinet i naturfarget lin, beltet mørkebrunt og helt fritt for mønster. Hun er en enkel kvinne, men hun kjenner sin stand. Det skal hun ha. Hun lot dem snakke, forsøkte heller å høre hva som skjedde bak døren, i ridderhallen.

De siste nettene hadde Harald hatt synene sine igjen, og hver gang hadde hun våknet i forferdelse over skrikene hans, men han ville ikke fortelle henne hva han hadde sett. Hun hadde forsonet seg med at synene hans var mer enn bare mardrømmer. Altfor ofte vendte verden seg etter Haralds spådommer, og denne gangen gjaldt det dem selv. Han hadde vært blek av bekymringer, og enda hun hadde knegått ham, ville han ikke gi henne svar. Men nå hørte hun ordkløyveri fra ridderhallen, og lyd som fra strid. Hva er dette? Hun gikk raskt bort til døren.

– Jeg er barntung, hørte hun fru Gunnhild svare.

– Da burde De være forsiktig med å seile på havet, kom det lavt fra Fenella. – Hvis De ikke tåler sjøgangen, kan de lett miste barnet når De kaster opp. Ragnhild åpnet døren, først forsiktig og gløttet inn, men så slo hun døren på vidt gap og satte hånden forskrekket foran ansiktet, kvalte skriket som trengte seg ut av henne. Herr Ivar forsøker å drepe husbonden min! Harald lå bakover benken med ridderen over seg og hendene hans låst i et dødelig grep rundt halsen hans. Torleif hang over dem og lyktes akkurat i å skille dem fra hverandre. Nå så han at hun sto der, og vinket henne arrig vekk. Hun ville løpe frem for å se til husbonden sin, se at han ikke var kommet til skade. Men kroppen hennes adlød Torleifs befaling, og hun lukket døren stille etter seg.

– Hva er det? ropte Magnhild forferdet bak henne. Hun snudde seg og møtte blikkene deres. De stirret fryktsomme på henne alle sammen. Jeg viser visst min forferdelse så altfor godt.

– De er jo blek som måneskinn over vannet, mumlet Fenella. – Hva har skjedd? Ragnhild ristet på hodet og fant igjen talens makt.

– Nei, ristet hun på hodet. – Intet er skjedd. Alt er vel, la hun nesten taust til. Det er mitt håp. At alt er i orden.

– Det var bare Harald som kom ille til da han skulle hilse bror sin velkommen, løy hun. – Han er ikke så stø på beina, og jeg tror han snublet i benken da han reiste seg for å holde rundt ham. Magnhild spratt opp fra benken og løp mot døren, men Ragnhild grep tak i henne så hun ikke skulle fare inn til mennene.

– Nei, utbrøt hun hurtig. – De klarer seg nå. Herr Ivar fanget ham før han gikk i gulvet, og Torleif hjalp ridderen med å få ham trygt på plass igjen. Hun sukket tungt.

– Hvor høyt jeg ønsker at Gud hadde latt ham få beholde helsen! Et kort hikst av sorg jog gjennom henne, tårer presset seg frem uten at hun kunne hjelpe for det. Utmattet sank hun sammen i sønnekonas armer. Magnhild førte henne trygt tilbake til kistebenken ved ildstedet. Der samlet hun seg og rettet ryggen igjen.

– Ingrid, gå ut og hent inn den beste drikken til mennene, ba hun med skjelvende stemme. Øl vil nok roe gemyttene. Så merket hun at Magnhild stirret stramt på henne.

– Bjoret er til Mikkelsmesse, protesterte hun høylytt.

– Jeg vet det, svarte Ragnhild trett, – men de trenger det, mennene, la hun til med lav røst. Ternen hennes sto og ventet på fruens tillatelse, og Magnhild gav den med et kort nikk.

Det er tydelig at hun ikke liker at jeg legger meg borti husholdningen, men det får være som det er. Denne gangen har jeg rett. Øl vil stille gemyttene deres, og bjor er det sterkeste vi har. Ragnhild sendte de andre kvinnene et påtatt smil. Hun søkte etter noe å rette oppmerksomheten mot og fant det.

– Sa De at De var fruktsommelig? spurte hun fru Gunnhild. Kvinnen nikket til henne. Hun ser dratt ut. – Men så godt for Dem, fortsatte hun. Det ser virkelig ut til at hun kan trenge litt oppmuntring. Ragnhild var svak for skrøpelige kvinnfolk.

– Jeg vet ikke om jeg er sterk nok til å bære det frem, sa Gunnhild spakt. Ansiktet hennes drog seg i bekymring, og øynene ble blanke. – Jeg har ikke fortalt det til min husbond ennå, men han burde vel ha forstått det allerede, la hun til med en kvinnes oppgitthet. Fenella reiste seg og la en var hånd på armen hennes.

– Skal jeg blande dem en livgivende urtedrikk? spurte hun. – Den vil stille kvalmen og gi krefter til barnet de bærer, nikket hun. Ragnhild satte øynene i sønnens frillekvinne, men Fenella møtte ikke det nektende blikket hennes.

– Gjør det, skyndte Magnhild på henne. – Det er synd vi ikke har mer vin i tønnene, men Fenella er god med urter og hun kan tynne ut ølet med varmt vann, så ikke drikken går Dem til hodet, la hun til. Ragnhild plukket bestemt opp brikkeveven hun hadde forlatt på benken ved siden av seg. Dette trenger hun ikke å nevne, og hun drikker selv for mye av det, men det er nok fordi Torleif byr henne å drikke øl til hvert mål mat.

Fenella forsvant ut døren i det samme som Ingrid var på vei tilbake.

– Sørget du for drikke til mennene? spurte Ragnhild litt for hardt. Ternen nikket bekreftende til henne. Nei, nå får jeg bringe samtalen over på noe annet. Noe hyggeligere.

– Har De fått solgt gården Deres? spurte hun Gunnhild. Ridderens kone smilte vennlig tilbake mot henne. Hun er ikke dummere enn at hun forstår at jeg vet om alt som Harald sto i med før i tiden.

– Ja, svarte hun med påtatt vennlighet. – Jeg fikk godt betalt, la hun til. Ville hun ikke fortelle hvor meget? Folk var så hemmelighetsfulle med hvor mye makt de eide.

– Fikk De betalt i brent sølv? spurte hun videre, og kvinnen nikket.

– Det gjorde vi. Det var et islandsk skip som la til i bukten. De hadde nok fått nyss om at gården var til salgs. Vi sendte bare bud rundt på Hjaltlandsøyene, men handelsmannen hadde fanget opp nyheten i Nidaros, og så nytten av å eie grunnen, slik den ligger, halvveis mellom Island og Nidaros. Islendingen hadde nok bydd dem mer enn det bøndene på Hjaltland kunne varte opp med. Så hadde de sikkert fått mer enn gården var verdt, mer enn 40 mark brent sølv.

Fenella kom tilbake med drikken i en mugge, og Ingrid kom med små drikkeglass. De tidde mens de smakte på ølet. Det var lunkent og krydret, og det duftet av mjødurt.

– Den gjør godt til oss alle, nikket Fenella mens hun skjenket opp glassene deres på nytt. – Den gjør ingen skade, bare styrker kroppen. I stillhet drakk de ølet mens de ventet på at herrene skulle få talt seg ferdig.

Magnhild

Magnhild var glad for at ølet var vannet ut. Hun likte ikke at de drakk av gildeølet før Mikkelsmesse, men denne gangen fikk hun bøye seg. Enda dårligere likte hun at det var mor til husbonden hennes som bestemte. Altfor ofte var det hun som tok styringen, og lite fikk hun rå for selv, og selv om hun nok så klokskapen i det Ragnhild gjorde, ville hun gjerne være den som rådde grunnen. Det var tross alt hun som var dronning. De hadde tømt muggen allerede, og hun skyndte seg å sørge for at de ikke trengte å hente en til.

– Jeg skal gå inn til mennene og se om de har gjort unna sine ærend, sa hun bestemt. Hun torde ikke se bort på Ragnhild, men hun følte det kalde blikket hennes i ryggen. Hun skyndte seg bort til døren og åpnet den på gløtt. Harald og herr Ivar satt på hver sin side av langbordet med Torleif på en kiste ved enden og med ryggen mot henne. De pratet og lo, og hun mente de var ferdige med rådslagningen. Nå var det minnene som rådet sinnene deres, så det ut til. Hun tok mot til seg og gikk inn, rak i ryggen. Det var herr Ivar som så henne først. Han satt slik til at han ble var henne straks hun skjøv døren åpen. Ridderen reiste seg brått og bukket dypt for henne.

– Guds lykke, fagre dronning, hilste han.

Hun rakte ham hånden, og han kysset den mildt. Det luktet stramt av salt sjø i klærne hans.

– Herr Ivar, hilste hun tilbake og bøyde knærne i et kort bukk. Torleif reiste seg og grep albuen hennes, ga henne et lett kyss på kinnet.

– Hun er vakker, støttet han opp om ridderens ord. – Mild og tilgivende, la han til, og hun gjenkjente den lystige tonen i stemmen hans. I et kort glimt så hun nettene for seg. Hun fikk ikke fred for ham en eneste natt, unntagen når hun var uren. Hun var både glad for det og ikke, og av og til litt lei, for han var ikke alltid like mild med henne, men hun torde ennå ikke si ham imot.

– Vi kvinnene, begynte hun og visste ikke helt om det hun skulle si, var korrekt tale, – er stengt inne og tør ikke forstyrre herrene unødig, fortsatte hun. – Men fru Gunnhild ville gjerne bli vist rundt på Holmen, la hun til. Torleif smilte til henne.

– Selvfølgelig, min dronning, lo han. – Jeg var selv på vei til å be min fosterfar om en tur så han kan se at vi ikke tror oss for trygge, men fortsetter å bygge på befestningen. Det kom et grynt fra Harald.

– Så lar du krøplingen sitte alene med tankene sine, brummet han og ville reise seg.

– Har ikke herren vandret langt nok som det er i dag? skyndte Magnhild å legge inn med mild røst. Det er bedre for Torleif å få vise frem gården på egen hånd, uten farens steile meninger som følgesvenn.

– Så bærer vi frem mer øl og en smak av kveldens retter til dem, ba hun. Harald sank sammen på benken og nikket umerkelig med hodet.

– Jeg kjenner møden gripe meg, bemerket han kort. – Det ville gjort godt å styrke seg på mer av drikken. Den blir god nok. Han løftet det tomme drikkehornet sitt og lot som om han tynte en siste dråpe fra det. Magnhild nikket fornøyd.

Herr Ivar

Han forsøkte å gå like verdig som sin konge, men smerten i kneet jog gjennom beinet for hver gang han satte foten ned. Foran dem gikk kvinnene nedover mot eldhuset. Torleif styrte skrittene deres opp mot porten, vekk fra fruene, og Ivar var glad til. Han trivdes ikke i kvinners selskap når hugen rev ham slik i filler. Forbannet være deg, Harald. Forbannet hvordan du gang på gang skal tråkke meg ned i søla, bare fordi jeg er yngst, og fordi jeg gjorde noe unevnelig for så lenge siden.

Han hadde mange tanker å stri med, og fulgte bare halvt med mens Torleif fortalte om endringene han var i gang med. Det gamle tretårnet på venstre side av porten var revet, og det nye var så vidt påbegynt. Murerne var i ferd med å legge grunnsteinene nede i den brede byggegropen. Folk gikk til og fra med bårer og flyttet stein fra haugen ved det gamle ladeburet, som nå var jevnet med jorden.

– Jeg har med en gave til Dem, begynte Ivar og stoppet opp før de kom for nær de svettende murerne. Torleif stanset også og snudde seg mot ham.

Nå gransker han meg.

– De slutter aldri å overraske meg, sa Torleif. – Jeg har stor lyst til å vise Dem mine kunster i våpenleiken senere, om de skulle ha lyst til å prøve en lanse?

Ivar nikket betenkt. Blir han aldri lei av våpenleik?

Han kunne ikke nekte kongen sin å prøve våpen mot ham.

– Det er lenge siden jeg sist førte våpen til annet en stas, svarte han kort, og lot det være opp til Torleif å tolke svaret som han ville.

– Får jeg overrekke Dem gaven? spurte han videre, og viste med armen vei ned til bryggen. – Jeg vet ikke hvor lenge vi blir, og jeg vil ikke bære i land kistene våre før vi vet at vi er velkomne her. Vi har jo vårt å ta til med hjemme i Hrafnsøy også, la han til som for å forklare at han hadde nok å holde på med.

– Selvfølgelig skal dere bli en stund, utbrøt Torleif. – Annet vil jeg ikke høre, lo han kort. Ivar gløttet bort på frenden. Er han utrygg? Nei, fostersønnen så blidt på ham. Men langsomt så han alvoret synke inn i ham. Det er en synd, og en skam, at ikke denne mannen, som jeg har aller mest kjær, skal få leve sitt eget liv.

– Hvorfor skulle ikke De være velkommen? Torleif stirret granskende på ham. Ivar ristet på hodet. Han kunne ikke svare. Gutten måtte finne ut av det selv.

– Det er noe De bør vite, sa han bare, litt lavere. – Som konge, og som min fostersønn, la han til. Han glodde ned mot skipene og kjente sviket stige opp i seg. Så er da dette den endelige atskillelse fra Harald. Endelig skal jeg stå på egne bein. Når dette er sagt, kan jeg aldri mer vende tilbake. Ikke slik som den gangen jeg tok et annet valg i Outremer. Nå gjelder det meg selv. Min egen tro. Det er denne troen som driver meg til dette.

– Men så fortell meg det, da, forlangte Torleif. Det var en hardhet i stemmen hans nå som Ivar ble glad for. Det er tak i gutten enda.

– Vi seilte innom Skuddaborg på Skidøy på vei hjem fra Jarlshof, begynte han. Han torde ikke møte øynene til kongen sin, stirret bare tomt ned mot skipene ved bryggen. Han ville ned til dem, men sto som fjetret oppe ved porten, der folk gikk til og fra som flittige maur. Han ville vekk fra alle ørene som kunne høre dem. Dette skal ingen andre vite noe om. Hva Torleif gjør, får være hans egen sak. Ivar var uendelig trett av at det hadde tatt ham så lang tid å få orden på sitt eget liv.

Torleif stirret krevende på ham. Så fikk han komme ut med det, da. Han sukket tungt.

– Herr Hallkjell lå for døden, såret av skotske økser, lot han elven begynne å renne. Han la en hånd bak Torleifs venstre arm. Førte ham ned mot skipene, bort fra alle ørene.

– Han hadde et og annet han ville lette sin byrde for, fortsatte han. – Mannen var redd han ville veies for tungt i skjærsilden. At han aldri ville nå opp til himmelen. Ivar måtte ta en kort pause. Dette blir vanskeligere enn jeg hadde ventet. Da den døende krigeren hadde betrodd seg til ham, hadde Ivar først blitt sint, så sint at han straks ville gjøre ende på mannens lidelser, men så ble han grepet av medynk og en så stor tristhet som han aldri hadde kjent før. Han hadde plutselig innsett at Harald enda en gang hadde båret en god mann ned i det helvetet som Harald selv stevnet mot.

Torleif ventet tålmodig. Kanskje forstår han at dette må ta sin tid?

– Han ba meg si til Dem at han ber Dem om tilgivelse for et liv han tok fra Dem. Torleif kvapp til, stanset. En sår lyd unnslapp strupen hans, men Ivar kunne ikke ane hva den tydet. Han bød Torleif å fortsette ved å skyve ham fremover.

– Han håpet at De ville be for hans sjel så ferden hans gjennom skjærsilden kunne bli kortere. Torleif vred seg fri fra armen hans og tvang ham til å møte seg ansikt til ansikt.

– Vet du hva det er det du sier? hveste han ut mellom tennene. Leppene hans var stramme som rep. Ansiktet var blitt grått som aske, og øynene svartnet i smale sprekker. Pannen var full av linjer og rynker. Ivar ble forferdet. Så rammer det ham hardere enn jeg ville tro, enda det ligger så langt tilbake i tid.

– Fortell meg mer, snerret Torleif. – Jeg vil vite hvem som befalte dette. Hallkjell ville ikke ha våget slikt på egen hånd.

– De har rett, svarte Ivar og overså for en gangs skyld at frenden ikke hadde kalt ham høvisk. Han lette etter ord.

– Hallkjell ville ikke våget å gjøre dem slik urett uten at ordren kom fra noen som han fryktet mer.

– Far, hvisket det ut mellom Torleifs sammenbitte tenner. Han knakk sammen i kroppen, skjulte ansiktet i hendene. Ivar grep ham og rykket ham opp.

– Ta deg sammen, gutt, snerret han. – Folk ser Dem. Torleif etterkom ordren hans, men rev seg løs fra grepet som bar ham, vaklet og vant balansen igjen.

– Visste De dette? snerret Torleif. Ivar så hvordan motet vant fram i mannen igjen. Hvordan han rettet seg og ble rak i ryggen. Nå kan han bli sterkere til å bære det andre sviket jeg kommer med.

– Nei, herre, svarte han. – Det visste jeg ikke. Og det var sant. Han kunne ikke erindre at Harald hadde fortalt ham om dette.

– Fortell meg hvordan, fortsatte Torleif. Ivar gransket det alvorlige ansiktet hans. Gutten han hadde kjent var blitt en mann. Linjene i ansiktet hans bar bud om det. Det lyse håret hans hadde mørknet, og når han stirret godt nok, kunne han se grå striper i det, også. Øynene var sunket lenger inn og satt dypt under den lange og smale neseroten. Ansiktet var velformet og ovalt ned mot en rund hake, ikke kraftig som hos en fast mann, men allikevel ikke spiss som på en veikrygg. Ivar la en arm på skulderen hans og følte medynk.

– Dette burde ikke sitte så hardt i Dem nå, herre, sa han. – Det er lenge siden, og De har siden fått et bedre gifte. Han ante ikke hva han skulle si, men følte at han måtte bøte på det såret han nettopp hadde åpnet. Han så hvordan fostersønnen blødde.

– De forstår ikke, hvisket Torleif. Ivar tok hånden til seg. Følte at den var i ferd med å slå hull i det diket som var Torleifs vern. Gutten mannet seg opp igjen.

– Var det for dette Hallkjell fikk sysselen på Skidøy? Var det lønnen han fikk for sviket? Torleif knyttet nevene. – Hvor jeg hater ham, presset han ut.

– Av og til kjenner jeg dette hatet selv, svarte han kort. – Enda han er min bror.

– Men han er min far, kom det sorgfylt fra Torleif. – Min far! Hvordan kunne han gjøre dette? Har de kunnet gjøre slik mot Deres sønn?

– De var min sønn da, mumlet Ivar ut mellom sammenbitte lepper. – Nei. Jeg kunne aldri sveket Dem slik. Aldri sveket Dem, rettet han, – aldri. Det er derfor jeg forteller dem dette nå. Jeg har straks fått vite det selv, og jeg vil ikke falle i den samme grav, og unnlate å gjøre rett mot Dem. For det er ikke min ridders ed som byr meg å fortelle Dem dette. Det er min uuttalte ed til Dem, som min konge, frende og fostersønn. Dette er ættens ed, sa han til sist. – Det bånd som fra gammelt av er sterkere enn blod, sterkere enn makt. Ja, sterkere enn selv liv og død. Jeg håper De ser dette, og legger Dem det på hjertet.

– De taler så underlig, ristet Torleif på hodet, spørrende.

– Det er mer, min konge, sa Ivar og så tynget ned på skoene sine. – Men dette andre må vente litt. Først dette ene, så De får tid til å tenke gjennom fortiden.

– Hva er så dette andre? spurte Torleif.

– Fremtiden, svarte han, – fremtiden, min konge.

